ประวัติความเป็นมาของธุรกิจ

บริษัท ไทย โอ.พี.พี. จำกัด (มหาชน) เริ่มจดทะเบียนเป็นนิติบุคคลเมื่อเดือนพฤษภาคม 2526
โดยมีทุนจดทะเบียนเริ่มแรก 25 ล้านบาท โดยมีวัตถุประสงค์เพื่อประกอบธุรกิจ
การผลิตผลิตภัณฑ์พลาสติกหรือเคลือบด้วยพลาสติกฟิล์มPolypropylene
หรือบรรดาผลิตภัณฑ์ที่ใช้ในการหีบห่อ รับพิมพ์สิ่งพิมพ์และวัสดุต่าง ๆ ที่ใช้ในการบรรจุหีบห่อสินค้า
ซึ่งนับว่าเป็นบริษัทแรกที่ได้รับการส่งเสริมการลงทุนในการผลิตฟิล์มชนิด Polypropylene
โดยเป็นการร่วมลงทุนของกลุ่มผู้ถือหุ้นของ หจก. เหรียญทองการพิมพ์ บริษัท ไทยอ๊อฟเซท จำกัด
กลุ่มบริษัท พี.ประชุม จำกัด และบริษัท ฟิวส์ไทย จำกัด
ซึ่งได้เห็นความต้องการของตลาดในการใช้ฟิล์มชนิด Polypropylene ซึ่งบริษัท พี ประชุมจำกัด
และบริษัท ฟิวส์ไทย จำกัด นั้น
มีความสัมพันธ์ที่ดีกับโรงงานยาสูบมาเป็นเวลานานในขณะเดียวกันกับที่ หจก. เหรียญทองการพิมพ์
และ บริษัท ไทยอ๊อฟเซท จำกัด เป็นบริษัทที่มีชื่อเสียงดีในวงการพิมพ์ และวงการบรรจุภัณฑ์
มาเป็นเวลานานเช่นกัน การรวมตัวในครั้งนี้จึงก่อให้เกิดผลประโยชน์กับบริษัทฯ มาก
เพราะเป็นการรวมเอาจุดเด่นของกลุ่มผู้ถือหุ้นแต่ละกลุ่มมาไว้ด้วยกัน

ในปี 2529 บริษัทฯ ได้เพิ่มทุนจดทะเบียนเป็น 30 ล้านบาทและได้เพิ่มขึ้นเป็น 50 ล้านบาท
ในเดือนตุลาคม 2533 พร้อมทั้งได้แปลงมูลค่าหุ้นจากเดิม เป็นหุ้นละ 10 บาท
เพื่อเตรียมตัวนำบริษัทฯ เข้าเป็นบริษัทรับอนุญาตในตลาดหลักทรัพย์แห่งประเทศไทย

เดือนกุมภาพันธ์ 2534
บริษัทได้รับพิจารณาเข้าเป็นบริษัทจดทะเบียนในตลาดหลักทรัพย์แห่งประเทศไทย โดยเพิ่มทุนอีก
10,000,000 บาท จำนวน 1 ล้านหุ้น เพื่อเสนอขายต่อประชาชนทั่วไป (Public Offering)
ในราคาหุ้นละ 62 บาท รวมเป็นทุนจดทะเบียนทั้งสิ้น 60,000,000 บาท โดยแบ่งเป็นหุ้นสามัญ
6,000,000 หุ้น มูลค่าหุ้นละ 10 บาท เรียกชำระเต็มมูลค่าหุ้นแล้ว

นับแต่นั้นมาบริษัทฯ จึงได้พัฒนาการประกอบธุรกิจเพื่อขยายตลาดอย่างต่อเนื่อง
จนมาเป็นผู้ผลิตแผ่นฟิล์มหลายชนิด โดยแผ่นฟิล์มที่ทำเพิ่มขึ้นได้แก่ แผ่น CPP FILM, LLDPE FILM,
METALLIZED FILM นอกจากนี้ยังได้เพิ่มบริการรับพิมพ์บนแผ่นฟิล์ม รับพิมพ์บนฉลากสติ๊กเกอร์
ตลอดจนการผลิตหลอดลามิเนตเพื่อใช้บรรจุยาสีฟันเพิ่มเติมอีกด้วย และในปี 2540
ได้เพิ่มสายผลิตภัณฑ์ใหม่โดยเป็นตัวแทนจำหน่ายฟิล์มหด Clysar ซึ่งเป็น ฟิล์มหดชนิด Polyolefin
จากบริษัท Dupont สหรัฐอเมริกา เพื่อจำหน่ายฟิล์มชนิดนี้ในตลาดไทย
ซึ่งฟิล์มชนิดนี้มีคุณสมบัติพิเศษคือ ไม่ทำลายสิ่งแวดล้อม เนื่องจากเป็น Non-PVC
และมีคุณสมบัติที่ดีกว่า PVC หลายด้าน คือ มีความแข็งแรงของโมเลกุลฟิล์มที่ดีกว่า ใส เหนียว
ไม่เปราะแตกง่าย นำมาใช้ในลักษณะงานแพ็ครวมหน่วยสินค้าอุปโภค
บริโภคประเภทโรงงานอุตสาหกรรม ซึ่งฟิล์มดังกล่าวเป็นที่นิยมแพร่หลายในต่างประเทศ เช่น ยุโรป
เกาหลี ไต้หวัน และคาดว่าในอนาคตอันใกล้จะเป็นที่นิยมอย่างแพร่หลายในประเทศไทย

ปัจจุบันเป็นที่ทราบกันโดยทั่วไปว่าเทคโนโลยีทางด้านบรรจุภัณฑ์ได้เข้ามามีบทบาทในการดำเนินชีวิตประจำวันมากขึ้นเพราะทุกวงการอุตสาหกรรมจำเป็นต้องมีบรรจุภัณฑ์เป็นส่วนหนึ่งของผลิตภัณฑ์
ไม่ว่าจะเป็นเพื่อการขนส่งหรือการบรรจุสินค้าอุปโภคและบริโภคก็ตาม
ประกอบกับการพัฒนาทางด้านการออกแบบเพื่อให้ผลิตภัณฑ์ดูทันสมัยและมีรูปลักษณ์ที่โดดเด่นกว่าคู่แข่งในตลาดซึ่งมีการแข่งขันกันอย่างรุนแรงในปัจจุบัน
บริษัท ไทย โอ.พี.พี. จำกัด (มหาชน) ได้เล็งเห็นถึงความสำคัญของอุตสาหกรรมบรรจุภัณฑ์
ประกอบกับความเจริญก้าวหน้าทางอุตสาหกรรมในอนาคตของประเทศไทย บริษัทฯ
จึงได้เห็นโอกาสที่จะเข้ามามีส่วนร่วมในความสำเร็จและเป็นส่วนหนึ่งของการพัฒนาอุตสาหกรรมของประเทศไทย
โดยบริษัทฯ มีนโยบายผลิตสินค้าให้มีคุณภาพมาตรฐานเป็นที่ยอมรับของสากล บริษัทฯ
ได้มีการปรับมาตรฐานในการทำงานโดยเริ่มจากการใช้มาตรการ 5 ส
ได้แต่งตั้งคณะทำงานและที่ปรึกษาจากภายนอก ด้านพัฒนาคุณภาพการทำงาน
จากความพยายามร่วมกันของฝ่ายบริหารและพนักงานในปี 2543 บริษัทได้รับ ISO 9002 จาก SGS
Yarsley International Certification Services ในส่วนของฝ่ายผลิตหลอดลามิเนต
และฟิล์มแมทเทอร์ไลท์

การเปลี่ยนแปลงและพัฒนาการที่สำคัญ

ในปี 2544 ที่ผ่านมาถือเป็นปีที่มีการเปลี่ยนแปลงที่สำคัญ
ซึ่งส่วนหนึ่งเกิดจากกระแสของปัจจัยโครงสร้างธุรกิจที่นับวันจะมีความซับซ้อน
ปัจจัยที่ยากต่อการควบคุมจะมากขึ้นและเปลี่ยนแปลงเร็วขึ้นเป็นลำดับ
หากจะเทียบได้ว่าการหารายได้โดยวิธีเดิมหาได้ยาก ต้องใช้วิธีใหม่ๆมาช่วยหา
และในขณะเดียวกันต้องพิจารณาหารายได้ตัวอื่นๆหรืออาจต้องปรับหรือเปลี่ยนคนหาเดิมด้วย
หากต้องการรายได้และผลกำไรที่มากกว่าเดิม ซึ่งบริษัทฯได้สร้างความพร้อมรองรับแนวทางนี้มากว่า
3-5 ปีตามการคาดคะเนของผู้บริหารที่มีประสพการณ์มายาวนาน
ผ่านพ้นวิกฤตต่างๆมาโดยที่บริษัทฯมีผลการดำเนินงานที่มีผลกำไรมาโดยตลอด
ไม่มีภาระหนี้จากวิกฤตสถาบันการเงินถูกปิดกิจการฯที่ต้องแก้ไข
จนปัจจุบันสามารถบริหารช่องทางการเงินที่ไม่ต้องพึ่งพาเงินกู้ระยะยาว(วงเงินกู้ระยะสั้นยังใช้ไม่หมด)การเปลี่ยนแปลงที่สำคัญสรุปได้ดังนี้

1) ได้ร่วมลงทุนในบริษัทร่วมที่ก่อตั้งและดำเนินการที่ประเทศสาธารณรัฐสังคมนิยมเวียดนาม
ในการผลิตและจำหน่ายผลิตภัณฑ์หลอดลามิเนต ที่เป็น 1ใน 4 ผลิตภัณฑ์หลักของบริษัทฯ

2) ได้เพิ่มสัดส่วนในธุรกิจตัวแทนจำหน่ายของบริษัทฯ
เนื่องจากเห็นว่าเป็นช่องทางที่บริษัทฯจะขยายตัวได้เร็วเพราะไม่ต้องลงทุนมาก
เป็นการใช้ฐานลูกค้าเดิมที่บริษัทฯ มีอยู่ และเน้นการตลาดซึ่งเป็นจุดแข็งของบริษัทฯ อยู่แล้ว

3) ได้ยกระดับคุณภาพมาตรฐานในการผลิต การบริการและการจำหน่าย
ที่ชัดเจนทั้งในด้านบุคลากรและเครื่องจักรอุปกรณ์ฯดังจะเห็นได้จาก

3.1) บริษัทฯได้รับรองระบบคุณภาพมาตรฐาน ISO-9001 : 2000 ด้านผลิตและจำหน่าย
ผลิตภัณฑ์พลาสติกฟิล์ม(Manufacturing and Distribution of Plastic Film and
Packing Material(Exclude Stretch Film)) และการผลิตสติ๊กเกอร์ (Printing of
Sensitive Label) เมื่อปลายปี 2544 จาก URS Thailand (United Register of
System(Thailand) under process to our office in United Kingdom)

3.2) บริษัทฯได้กำหนดเป้าหมาย (Key Performance Indicators)
ที่ชัดเจนและวัดผลได้ให้กับฝ่ายต่าง ๆ เพื่อกระตุ้นให้ตื่นตัว
เพื่อเพิ่มประสิทธิภาพและยกมาตรฐานของงาน เช่น การนำแนวคิด QA (Quality Assurance)
มาใช้เพื่อฝึกให้พนักงานเดินเครื่องรับผิดชอบคุณภาพของสินค้าและตรวจสอบคุณภาพของสินค้าในตัว
อีกโครงการหนึ่งคือการเพิ่มประสิทธิภาพของเครื่องจักรโดยทำ TPM (Total Preventive
Maintenance) และ 5ส. เพื่อลดชั่วโมงสูญเปล่าของเครื่องจักรและเพิ่มประสิทธิผล
อีกทั้งยังลดสูญเสียในกระบวนการผลิต